Komisijos reglamentas (EB) Nr. 1285/2001
2001 m. birželio 28 d.
dėl paraiškų įregistruoti nuorodas, pateiktų pagal Tarybos reglamento (EEB) Nr. 2081/92 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 17 straipsnį, sąrašo atmetimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. liepos 14 d. Tarybos reglamentą (EEB) Nr. 2081/92 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos [1] su paskutiniais pakeitimais, padarytais Komisijos reglamentu (EB) Nr. 2796/2000 [2], ypač į jo 17 straipsnį,
kadangi:
(1) Turi būti priimtas sprendimas, remiantis Reglamento (EEB) Nr. 2081/92 17 straipsnio 2 dalimi, dėl pateiktų 314 Vokietijos paraiškų įregistruoti "mineralinius vandenis" kaip saugomas kilmės vietos nuorodas.
(2) Mažiausiai 125 paraiškose iš 314 nurodyti pavadinimai nėra geografiniai, todėl jie nelaikytini "kilmės vietos nuorodomis" minėto reglamento 2 straipsnio a punkte nurodyta prasme.
(3) Reglamento (EEB) Nr. 2081/92 2 straipsnio 3 dalis leidžia tam tikromis aplinkybėmis tradicinius geografinius ar ne geografinius pavadinimus laikyti kilmės vietos nuorodomis. Šis straipsnis negali būti taikomas kaip išimtis iš bendrosios taisyklės nė vienos iš šių 125 paraiškų atžvilgiu, kadangi jose nėra aiškių įrodymų, jog pateiktosios nuorodos yra tradiciškai priskiriamos konkrečiai geografinei vietovei. Todėl šios 125 paraiškos negali būti įregistruotos.
(4) Penkiolikoje iš 314 Vokietijos paraiškų įregistruoti "mineralinius vandenis", pateiktų pagal Reglamento (EEB) Nr. 2081/92 17 straipsnio 2 dalį, nurodyti pavadinimai yra geografiniai, tačiau jose dar nurodyti ir skaičiai, kurie padeda atskirti "mineralinius vandenis" tokiomis pat nuorodomis. Kilmės vietos nuorodos su skaičiais negali būti patvirtintos, kadangi reglamentu siekiama apsaugoti tik geografinius pavadinimus. Todėl šios 15 paraiškų negali būti įregistruotos.
(5) Šiame reglamente numatytos priemonės atitinka Geografinių nuorodų ir kilmės vietos nuorodų reguliavimo komiteto nuomonę,
PRIĖMĖ ŠĮ REGLAMENTĄ:
1 straipsnis
Šio reglamento priede nurodytos paraiškos įregistruoti nuorodas, pateiktos pagal Reglamento (EEB) Nr. 2081/92 17 straipsnį, atmetamos.
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. birželio 28 d.